Astrid Krag (S), 2024-04-03:
Tryghed, når man går i skole, er det allermest grundlæggende.
Tryghed er en forudsætning både for trivsel og læring.
Derfor skal det være trygt for alle elever at gå i skole.
Alligevel har vi på det seneste hørt om sager, som jeg tror har rystet alle os, der er her i salen i dag.
Senest gav TV 2 forleden ordet til en 12-årig dreng, der fortalte, hvordan vold og mobning sætter dybe spor, ikke bare i forhold til at kunne gå glad i skole og lære noget, men i forhold til i det hele taget at kunne være et trygt barn.
Dansk Folkepartis ordfører har allerede på talerstolen her i dag haft andre eksempler med på triste og uacceptable ting i skolen.
Det skal være trygt at gå i skole.
Derfor er jeg også glad for, at ministeren i forlængelse af de sager, der har været fremme i pressen, har igangsat en undersøgelse af omfanget af voldsomme sager – han har selv været inde på den – så vi nu har et oplyst grundlag til at træffe beslutning om, hvordan der er behov for at sætte ind.
Jeg tror også, at vi skal være ærlige over for hinanden her i dag.
Det er at gøre ondt værre, hvis vi farer ud og laver nye regler for samtlige 1.300 skoler, hvis der er tale om forfærdelige, men enkelte tilfælde, hvor en ledelse ikke har været sit ansvar bevidst, eller hvor mulighederne inden for de gældende regler ikke har været brugt.
Den status fra ministeren har vi fået oversendt i dag.
Jeg ser frem til at kigge grundigt på den og sammen med gode kolleger overveje mere konkret, hvad den giver anledning til, fordi det er helt afgørende og skal stå fuldstændig klart, at nok skal der være plads til alle børn i skolen, som ministeren sagde, men der skal ikke være plads til al slags opførsel.
Som forælder skal man trygt kunne sende sit barn af sted i skole med tillid til skoleledelsen, der har ansvaret for, at eleverne kan være trygge, og med tillid til, at klassens lærere kan skabe et trygt undervisningsmiljø.
Det er jo virkeligheden, at vi kan lave nok så mange regler fra Christiansborg og holde nok så mange dundertaler, men hvis der ikke er en tydelig lokal skoleledelse, en lærer med autoritet i klasseværelset, ja, så nytter det lige lidt.
Hvis der er udfordringer med undervisningsmiljøet, ja, så er det skoleledelsens ansvar at skride til handling og komme problemerne til livs.
Skolens ordensregler skal håndhæves på skolen.
Ellers er de jo kun ord på papir, og der er brug for, at læreren har og er autoriteten i klasseværelset, så det er trygt for alle børn at gå i skole, og så der er ro til at lære noget.
Det skal vi som forældre i øvrigt også bakke op om.
Den eksisterende ordensbekendtgørelse og i øvrigt også den skærpede underretningspligt for alle skolens medarbejdere i sager om vold og overgreb er to regelsæt, som er sat i verden for at sikre alle børn en tryg hverdag.
Nu skal vi med de seneste sager og den nye status i hånden så vurdere, hvorvidt de er de rette regelsæt, og om de er tilstrækkelige.
Det gør vi i øvrigt i forlængelse af en ny og vigtig aftale for folkeskolen, der tager vigtige forebyggende skridt for mere ro i klassen og et løft af bl.a. PPR.
Det bedste er jo helt at kunne forebygge, at der er brug for at ty til de mulige sanktioner i ordensbekendtgørelsen, for kommer man først derhen, ja, så er der jo nogle, der er blevet gjort fortræd.
Her skal vi huske, at det ikke kun er i de fysiske rum, men nu også i de digitale, at der kan ske krænkelser.
Det er en ny virkelighed, der er kommet, siden man lavede ordensbekendtgørelsen.
Så skal vi selvfølgelig også sikre, at man på alle skoler i hele landet ved, hvilke sanktioner der kan bruges, hvis skolens regler overtrædes.
Jeg har et forslag til vedtagelse fra de tre regeringspartier, S, V og M, som lyder
: Forslag til vedtagelse »Folketinget ønsker en folkeskole præget af ro i klassen, tydelige pædagogiske rammer og respekt for læreren og klassefællesskabet.
Men der skal ikke være plads til al opførsel.
Der er brug for, at folkeskolen træder i karakter og tydeligt håndhæver skolens egne ordensregler.
Derfor er Folketinget også glad for, at den eksisterende ordensbekendtgørelse allerede giver flere muligheder for at gribe ind og eventuelt sanktionere.
Folketinget konstaterer i den forbindelse, at børne- og undervisningsministeren ser på, om ordensbekendtgørelsen skal moderniseres.«